# SLOVENSKÁ TECHNICKÁ UNIVERZITA V BRATISLAVE

# ZÁPISNICA č. 1/2016

# zo zasadnutia Správnej rady STU zo dňa 13. 05. 2016

**PRÍTOMNÍ: podľa prezenčnej listiny**

**PRIZVANÍ HOSTIA:** prof. Ing. Robert Redhammer, PhD., rektor STU

Ing. Dušan Faktor, PhD., kvestor STU

prof. Ing. Marián Peciar, PhD.

Správna rada STU bola uznášaniaschopná.

**PROGRAM:**

1. Otvorenie
2. Kontrola uznesení
3. Štatút Správnej rady STU
4. Správa o činnosti Správnej rady STU za rok 2015
5. Výročná správa o činnosti STU za rok 2015
6. Výročná správa o hospodárení STU za rok 2015
7. Návrh na vydržanie pozemkov STU v obci Nižná Boca
8. Návrh na odplatný prevod hlasovacích práv STU v záujmovom združení právnických osôb Výskumný ústav zváračský – Priemyselný inštitút SR
9. Návrh na určenie platu rektorovi STU
10. Aktuálne témy na STU – ústna informácia
11. Rôzne

A. Ústna informácia o výsledku obchodnej verejnej súťaže na predaj nehnuteľností Rázusova ul. v Trnave

B. Prehľad uzavretých projektov financovaných zo štrukturálnych fondov EÚ

C. Odpisový plán majetku STU – informácia

D. Dlhodobý prenájom voľných nebytových priestorov na MTF STU v Trnave – informácia

**K BODU 1: Otvorenie**

Zasadnutie Správnej rady STU otvoril a viedol jej predseda, Ing. Vladimír Slezák.

Privítal prítomných a prizvaných hostí.

Predseda Správnej rady STU oboznámil prítomných s návrhom programu zasadnutia.

**UZNESENIE: 1.1/2016-SR**

Správna rada STU schválila program bez zmeny.

**Hlasovanie: za – 10, proti – 0, zdržal sa – 0.**

**K BODU 2: Kontrola uznesení**

V rámci kontroly uznesení podpredseda konštatoval, že je potrebné skontrolovať nasledujúce uznesenia:

UZNESENIE: 1.7/2015-SR

Správna rada STU odporúča vypracovať analýzu a navrhnúť kroky, ktoré by viedli k vyrovnanému hospodárskemu výsledku školy.

Z: rektor, kvestor

T: jar 2016

Uznesenie je splnené. Podpredseda správnej rady požiadal o predloženie písomného materiálu k plneniu uznesenia na nasledujúce zasadnutie.

UZNESENIE: 1.8/2015-SR

Správna rada STU odporúča obrátiť sa na MŠVVaŠ SR s písomnou žiadosťou o poskytnutie rozpisu dotácie na ďalší rok v termíne do januára 2016.

Z: podpredseda

T: asap

Uznesenie je splnené.

UZNESENIE: 1.12/2015-SR

Správna rada STU berie na vedomie správu o stave projektov financovaných zo štrukturálnych

fondov EÚ a žiada predložiť sumár uzavretých projektov.

Z: rektor

T: jar 2016

Uznesenie je splnené. Písomný materiál k uvedenému uzneseniu je zaradený do programu v rámci bodu 11B.

UZNESENIE: 1.15/2015-SR

Správna rada STU žiada pripraviť a predložiť návrh na platový dekrét rektora STU.

Z: predseda, kvestor

T: asap

Uznesenie je splnené. Písomný materiál k uvedenému uzneseniu je zaradený do programu v rámci bodu 9.

# ODPORÚČANIE:

V rámci predloženého materiálu Výročná správa o hospodárení STU za rok 2014 podpredseda

požiadal kvestora zamyslieť sa nad odpisovou politikou školy a predložiť analýzu stavu odpisov

na hnuteľný aj nehnuteľný majetok.

Uznesenie je splnené. Písomný materiál je zaradený do programu v rámci bodu 11C.

**UZNESENIE: 1.2/2016-SR**

Správna rada STU berie na vedomie informáciu o stave plnenia uznesení.

**Hlasovanie: za – 10, proti – 0, zdržal sa - 0**

**K BODU 3: Štatút Správnej rady STU**

Materiál uviedol predseda správnej rady. Prizvaný: kvestor STU, Ing. Dušan Faktor, PhD.

Dokument bol predložený za účelom zjednodušenia a spriehľadnenia rozhodovacích procesov pri zasadnutiach Správnej rady STU.

**UZNESENIE: 1.3/2016-SR**

Správna rada STU schvaľuje Štatút Správnej rady STU s pripomienkou.

**Hlasovanie: za – 10, proti – 0, zdržal sa - 0**

**K BODU 4: Správa o činnosti Správnej rady STU za rok 2015**

Materiál uviedol predseda správnej rady.

V krátkosti zhrnul informácie o činnosti správnej rady, jej odporúčaniach k činnosti

univerzity a súpis rozhodnutí Správnej rady STU za rok 2015.

**UZNESENIE: 1.4/2016-SR**

Správna rada STU schvaľuje Správu o činnosti Správnej rady STU za rok 2015 a ukladá

tajomníčke zverejniť predmetnú správu na internetovej stránke STU.

**Hlasovanie: za – 10, proti – 0, zdržal sa - 0**

**K BODU 5: Výročná správa o činnosti STU za rok 2015**

Materiál uviedol rektor. Prizvaný: prorektor STU pre spoluprácu s praxou, prof. Ing.

Marián Peciar, PhD.

Rektor STU v krátkosti zosumarizoval najdôležitejšie udalosti univerzity v roku 2015,

výsledky jej vzdelávacej činnosti, výskumnú, umeleckú a ďalšiu tvorivú činnosť, výsledky

v oblasti rozvoja vysokej školy, medzinárodnej spolupráce a pod.

Z diskusie:

Diskusia sa viedla ku kvalite vzdelávania študentov a absolventov rôznych VŠ v rámci Slovenska. Členovia správnej rady sa zhodli na názore, že nedostatok kvalitných absolventov pre prax pretrváva.

Podpredseda správnej rady, doc. RNDr. Milan Ftáčnik, CSc., navrhol neformálne stretnutie za účelom vrátiť sa k diskusii o novele zákona o vysokých školách a zosumarizovať tiež podnety a aktuálne problémy vysokých škôl, poradiť sa o možnostiach systémovej podpory spolupráce STU s praxou a pod. Výsledky diskusie navrhuje zaslať na MŠVVaŠ SR, ktoré bude pripravovať Národný program rozvoja výchovy a vzdelávania do konca roku 2016.

**UZNESENIE: 1.5/2016-SR**

Správna rada STU berie na vedomie Výročnú správu o činnosti STU za rok 2015.

**Hlasovanie: za – 10, proti – 0, zdržal sa - 0**

**K BODU 6: Výročná správa o hospodárení STU za rok 2015**

Materiál uviedol rektor. Prizvaný: kvestor, Ing. Dušan Faktor, PhD.

Dokument sumarizuje finančnú a majetkovú situáciu univerzity, efektívnosť a hospodárnosť pri nakladaní s finančnými prostriedkami zo štátneho rozpočtu ako aj vlastnými prostriedkami univerzity. Prezentované výsledky zahŕňajú hospodárenie všetkých súčastí univerzity.

Z diskusie:

V rámci krátkej diskusie sa podpredseda správnej rady informoval o štruktúre zostatku na účte 384. V rámci analýzy príjmov sa zaujímal o dotáciu z rozpočtov obcí a VÚC, ktorá zahŕňa aj dotáciu obcí a Bratislavského samosprávneho kraja. Podpredseda ocenil, že sa STU podarilo získať financie aj z iných zdrojov.

**UZNESENIE: 1.6/2016-SR**

Správna rada STU schvaľuje Výročnú správu o hospodárení STU za rok 2015.

**Hlasovanie: za – 10, proti – 0, zdržal sa - 0**

**K BODU 7: Návrh na vydržanie pozemkov STU v obci Nižná Boca**

Materiál uviedol rektor. Prizvaný: kvestor, Ing. Dušan Faktor, PhD.

Dokument bol predložený na základe požiadavky v zmysle § 63 Notárskeho poriadku pre účely vydržania nehnuteľností vo vlastníctve Slovenskej technickej univerzity v Bratislave podľa § 134 Občianskeho zákonníka.

**UZNESENIE: 1.7/2016-SR**

Správna rada STU dáva v zmysle § 41 ods. 1 zákona č. 131/2002 Z. z. o vysokých školách

a o zmene a doplnení niektorých zákonov v znení neskorších predpisov predchádzajúci

písomný súhlas k návrhu na vydržanie nehnuteľností vo vlastníctve Slovenskej technickej

univerzity v Bratislave zapísaných na LV č. 283 vedenom Okresným úradom Liptovský

Mikuláš, katastrálny odbor, pre okres Liptovský Mikuláš, obec a k. ú. Nižná Boca ako:

parcela reg. „C“ evidovaná na katastrálnej mape ako parc. č. 309/2 – trvalé trávnaté porasty

o celkovej výmere 46 m2

parcela reg. „C“ evidovaná na katastrálnej mape ako parc. č. 309/3 – trvalé trávnaté porasty

o celkovej výmere 78 m2.

**Hlasovanie: za – 10, proti – 0, zdržal sa - 0**

**K BODU 8: Návrh na odplatný prevod hlasovacích práv STU v záujmovom združení právnických osôb Výskumný ústav zváračský – Priemyselný inštitút SR**

Materiál uviedol rektor. Prizvaní: kvestor, Ing. Dušan Faktor, PhD., prorektor STU pre

spoluprácu s praxou, prof. Ing. Marián Peciar, PhD.

Ide o požiadavku zmysle § 17 ods. 1 a § 41 zákona č. 131/2002 Z. z. o vysokých školách

a o zmene a doplnení niektorých zákonov v znení neskorších predpisov v spojení s § 2 ods.

1 písm. c) zákona č. 176/2004 Z. z. o nakladaní s majetkom verejnoprávnych inštitúcií (...)

v znení neskorších predpisov.

Z diskusie:

V rámci diskusie sa vysvetľovali aspekty vzniku, primeranosti a výhodnosti ponúknutej ceny

pre STU. Väčšina prezentovala názor, že uvedená ponuka je pre univerzitu pravdepodobne

jediná a prijateľná.

**UZNESENIE: 1.8/2016-SR**

Správna rada STU dáva predchádzajúci písomný súhlas s návrhom rektora na právny úkon,

ktorým chce Slovenská technická univerzita v Bratislave odplatne previesť svoje hlasovacie

práva v záujmovom združení právnických osôb Výskumný ústav zváračský – Priemyselný

inštitút SR za cenu 747 tis. € na Zväz pre podporu výskumu a podnikateľského prostredia

Slovenska.

**Hlasovanie: za – 7, proti – 0, zdržal sa – 3**

**Uznesenie nebolo prijaté pre nedostatok hlasov.**

**K BODU 9: Návrh na určenie platu rektorovi STU**

Návrh prezentoval predseda správnej rady v zmysle § 41 ods. (5) zákona č. 131/2002 Z. z.

o vysokých školách a na základe uznesenia SR č. 1.15/2015-SR zo zasadnutia správnej rady

zo dňa 29.09.2015.

**UZNESENIE: 1.9/2016-SR**

Správna rada STU určuje plat rektorovi STU na funkčné obdobie 2015-2019 v zmysle

predloženého návrhu.

**Hlasovanie: za – 10, proti – 0, zdržal sa - 0**

**K BODU 10: Aktuálne témy na STU – ústna informácia**

Informácie o aktuálnych témach na STU prezentoval rektor.

Oboznámil prítomných o udalostiach, ktoré sa udiali v období od posledného zasadnutia

správnej rady. K tým najvýznamnejším patrili:

* úspešne ukončená komplexná akreditácia, rozhodnutia boli doručené
* spoločný projekt „ACCORD“ s UK BA, prebiehajúce stretnutia s agentúrou JASPERS
* slávnostné otvorenie špecializovaného Centra pre High Resolution nanodiagnostiku
* slávnostné otvorenie UVP Mlynská dolina a UVP CAMBO v Trnave
* návšteva GR ESA (European Space Agency - Európska vesmírna agentúra), J.D. Wörnera, na STU
* návšteva predsedu Európskeho výboru regiónov, p. Markku Markkula
* STU sa umiestnila v prvej päťstovke svetových univerzít, prestížny rebríček QS World University Rankings zaradil STU medzi top univerzity v oblasti počítačových vied a informačných systémov
* v dňoch 08. – 09. 07. 2016 sa v BA uskutoční európsky summit výboru regiónov, v rámci ktorého by sa mal uskutočniť Inovačný kemp
* dňa 18. 07. 2016 v rámci Slovenského predsedníctva prebehne návšteva výskumného centra ESET+UK+STU na FIIT STU za prítomnosti ministrov EÚ

V rámci aktuálnych téma rektor informoval členov správnej rady aj o:

* Fázovaní projektov UVP, kde požiadal ministra ŠVVaŠ SR o urýchlené podpísanie zmlúv pre 2. fázu UVP tak, aby mohli byť uhrádzané záväzky bez sankcií.
* Vedeckej literatúre - Národný projekt NIZPEZ II, kde sa očakáva písomné poverenie príslušnej PRO (CVTI) ministrom vypracovať takýto národný projekt.
* Nových výzvach štrukturálnych fondov, kde prípravy na vypísanie takýchto výziev prebiehajú a termín sa stále posúva už takmer ¾ roka. Rektor požiadal o urýchlenie vyhlásenia výzvy najmä na projekty Teaming, keďže nadväzujú na termíny vyhlasované Európskou komisiou.

**UZNESENIE: 1.10/2016-SR**

Správna rada STU berie na vedomie informácie o aktuálnych témach na STU.

**Hlasovanie: za – 10, proti – 0, zdržal sa - 0**

**K BODU 11: Rôzne**

**K BODU 11/A: Rôzne/Ústna informácia o výsledku obchodnej verejnej súťaže na predaj nehnuteľností Rázusova ul. v Trnave**

Informáciu prezentoval rektor z dôvodu oboznámenia členov správnej rady o predaji

nehnuteľností vo vlastníctve STU nachádzajúcich sa v Trnave.

Konštatoval, že boli dodržané všetky administratívne a procesné postupy týkajúce sa predaja nepotrebných nehnuteľných vecí vo vlastníctve STU ako verejnoprávnej inštitúcie v zmysle interných predpisov STU, zákona a zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a bolo možné uzavrieť kúpnu zmluvu s úspešným uchádzačom.

**UZNESENIE: 1.11A/2016-SR**

Správna rada STU berie na vedomie ústnu informáciu o výsledku obchodnej verejnej

súťaže na predaj nehnuteľností Rázusova ul. v Trnave.

**Hlasovanie: za – 10, proti – 0, zdržal sa – 0**

**K BODU 11/B: Rôzne/Prehľad uzavretých projektov financovaných zo štrukturálnych fondov EÚ**

Informáciu prezentoval rektor ako plnenie uznesenia č. 1.12/2015-SR zo zasadnutia správnej rady zo dňa 29.09.2015.

**UZNESENIE: 1.11B/2016-SR**

Správna rada STU berie na vedomie prehľad uzavretých projektov financovaných zo

ŠF EÚ za obdobie rokov 2007 - 2015.

**Hlasovanie: za – 10, proti – 0, zdržal sa – 0**

**K BODU 11/C: Rôzne/Odpisový plán majetku STU – informácia**

Materiál uviedol rektor v zmysle odporúčania zo zasadnutia správnej rady zo dňa

29.09.2015. Prizvaný: kvestor, Ing. Dušan Faktor, PhD.

V rámci krátkej diskusie sa podpredseda správnej rady zaujímal podrobnejšie o plán a

systém odpisov a navrhol stretnúť sa k tejto téme osobitne v užšom odbornom kruhu.

**UZNESENIE: 1.11C/2016-SR**

Správna rada STU berie na vedomie informáciu o odpisovom pláne majetku STU.

**Hlasovanie: za – 10, proti – 0, zdržal sa – 0**

**K BODU 11/D: Rôzne/Dlhodobý prenájom voľných nebytových priestorov na MTF STU v Trnave – informácia**

Materiál uviedol rektor. Prizvaný: kvestor, Ing. Dušan Faktor, PhD.

Rektor informoval prítomných o zámere dekana MTF STU na prenájom dvoch

nehnuteľností v Trnave v doterajšom užívaní MTF STU.

Prenájom bol schválený na mimoriadnom zasadnutí Akademického senátu STU dňa 02.05.2016

**UZNESENIE: 1.11D/2016-SR**

Správna rada STU prerokovala a súhlasí s návrhom na dlhodobý prenájom voľných nebytových priestorov na Paulínskej ulici a Hajdóczyho ulici v Trnave a odporúča Akademickému senátu STU dlhodobý prenájom schváliť.

**Hlasovanie: za – 10, proti – 0, zdržal sa – 0**

Na podnet predsedu bol program rozšírený o Návrh na priznanie odmeny rektorovi STU.

Správna rada STU schválila doplnenie programu o predložený návrh.

**Hlasovanie: za – 10, proti – 0, zdržal sa – 0.**

**K BODU 11/E: Rôzne**/**Návrh na priznanie odmeny rektorovi STU**

Materiál uviedol predseda správnej rady.

Záver roka 2015 bol pre STU kľúčový z hľadiska ukončenia väčšiny projektov štrukturálnych fondov, a to hlavne dvoch najväčších projektov: Univerzitný vedecký park Cambo Trnava a Univerzitný vedecký park Science City Bratislava v celkovom objeme presahujúcom 80 mil.€. V rámci operačných programov Vzdelávanie a Výskum a vývoj STU implementovala a zrealizovala a úspešne ukončila 87 projektov (vlastných a v partnerstve) v celkovom objeme takmer 155 mil.€. Tieto prostriedky boli použité na obnovu infraštruktúry ako aj na unikátne prístrojové vybavenie laboratórií. Všetky projekty boli k 31.12.2015 úspešne ukončené. Aj vďaka týmto investíciám patrí STU podľa svetového rankingu výskumných inštitúcií k najvýkonnejším výskumným inštitúciám na Slovensku.

Rektor univerzity, prof. Ing. Robert Redhammer, PhD. stál pri zrode myšlienky Univerzitných vedeckých parkov na STU a výraznou osobnou aktivitou sa podieľal na ich získaní a úspešnom dokončení.

Z hľadiska hospodárenia sa rok 2015 niesol v znamení spolupôsobenia vlastných príjmov k zabezpečeniu ukončenia projektov zo štrukturálnych fondov. Tieto bolo možné zabezpečiť aj vďaka rozsiahlym podnikateľským aktivitám STU. Aj napriek nutnému spolufinancovaniu aktivít uvedených projektov si univerzita udržala kladný hospodársky výsledok. K tomuto výsledku prispelo aj hospodárenie Účelového zariadenia v Gabčíkove, ktoré už viac ako pol roka ubytúva žiadateľov o azyl a dostalo sa v prvom kvartáli 2016 do ziskového prevádzkového hospodárenia. Slovenskej technickej univerzite sa po viacročnom úsilí podarilo v prvom polroku ukončiť predaj nadbytočného majetku – nehnuteľnosti v Trnave.

Na ekonomických úspechoch univerzity, podnikateľskej činnosti a projektovej úspešnosti sa rozhodujúcou mierou podieľa rektor univerzity prof. Ing. Robert Redhammer, PhD. riadiacou prácou, ale aj výrazným osobným nasadením vysoko nad rámec štandardných povinností.

K vyššie uvedeným zdôvodneniam Ing. Király upozornil aj na skutočnosť, že pod vedením rektora STU sa univerzita umiestnila v prvej päťstovke svetových univerzít a o.i. aj komplexná akreditácia bola ukončená s výbornými výsledkami.

**UZNESENIE: 1.11E/2016-SR**

Správna rada STU v súlade s §41 ods. 5 Zákona o VŠ v platnom znení schvaľuje rektorovi

STU prof. Ing. Robertovi Redhammerovi, PhD.:

1. Mimoriadnu odmenu za osobný prínos k dokončeniu dvoch Univerzitných parkov na STU;
2. Táto odmena sa zúčtuje s vyplatenou zálohou, ktorá bola vyplatená v decembri 2015;

c) Odmenu za 1. polrok 2016 z prostriedkov podnikateľskej činnosti za rozvoj a aktívnu účasť pri získavaní podnikateľskej aktivity na STU.

**Hlasovanie: za – 10, proti – 0, zdržal sa - 0**

V rámci bodu Rôzne vystúpil Ing. Király s požiadavkou na opätovnú diskusiu k bodu 8 „Návrh na odplatný prevod hlasovacích práv STU v záujmovom združení právnických osôb Výskumný ústav zváračský – Priemyselný inštitút SR“. Ide o závažné a podstatné rozhodnutie týkajúce sa STU a je nevyhnutné poznať názor a vyjadrenie všetkých členov správnej rady. Keďže ponuka na predaj hlasovacích práv je termínovaná do 30.06.2016, považoval za potrebné, aby sa o návrhu dodatočne diskutovalo, a aby všetci členovia správnej rady opätovne vyjadrili svoj názor.

V rámci diskusie sa dospelo k záveru, že aj niektorí prítomní členovia správnej rady neboli dostatočne informovaní o stave a historickom pozadí kauzy STU - VÚZ-PI SR. Vzhľadom na vyššie uvedené a zároveň s ohľadom na skutočnosť, že na zasadnutí neboli prítomní všetci členovia správnej rady, podpredseda navrhol predložiť doplnený materiál o ďalšie informácie a v zmysle Štatútu Správnej rady STU dokument zaslať elektronicky všetkým členom správnej rady na hlasovanie písomnou procedúrou per rollam.

**UZNESENIE: 1.11F/2016-SR**

Správna rada STU súhlasí s návrhom na zaslanie doplneného dokumentu na odplatný prevod

hlasovacích práv STU v záujmovom združení právnických osôb Výskumný ústav zváračský –

Priemyselný inštitút SR všetkým členom správnej rady na hlasovanie písomnou procedúrou per rollam.

**Hlasovanie: za – 10, proti – 0, zdržal sa - 0**

Predseda správnej rady poďakoval prítomným za ich aktívnu účasť. Informoval, že ďalšie zasadnutie Správnej rady STU je plánované na jeseň 2016. Termín zasadnutia bude včas oznámený.

Ing. Vladimír Slezák

predseda Správnej rady STU